<classify> Mchezo huo wa kalenda ya Fifa, unatumiwa na Taifa Stars kujiandaa kucheza michuano ya Kombe la Cosafa itakayofanyika nchini Afrika Kusini na timu hiyo itashiriki kama mwalikwa Mei mwaka huu.Malawi ndio ilikuwa ya kwanza kupata bao la mapema lililofungwa na Esau Kanyenda katika dakika ya nne.Bao hilo lilitokana na mpira wa kona uliopigwa kuelekea lango la Taifa Stars ambao uliokolewa na kipa wa Stars, Mwadini Ally, lakini ikatokea piga nikupige katika lango la timu hiyo na mpira ukakutana na Kanyenda aliyeumalizia wavuni na kuandika bao hilo la kwanza.Mshambuliaji wa Stars, Mbwana Samata katika dakika ya 14 aliachia shuti kali lililopita juu ya lango la Malawi.Naye kiungo Haruna Chanongo katika mchezo huo alionekana kuisaidia vyema Taifa Stars hasa kutokana na umahiri wake wa kuwapita mabeki wa Malawi na kutoa pasi safi kwa wachezaji wenzake.Iwapo beki Shomari Kapombe angetumia vyema pasi aliyopewa na Chanongo katika dakika ya 17, angekiwezesha kikosi cha Mart Nooij kusawazisha bao hilo.Taifa Stars iliendelea na harakati za kutafuta mabao na dakika ya 23, mshambuliaji Thomas Ulimwengu alipiga krosi safi katika mpira wa faulo ambao ulipanguliwa na kipa wa Malawi, MacDonald Alawa.Licha ya kufungwa bao hilo moja, Taifa Stars ilionekana kushambulia zaidi ingawaje ilishindwa kupata bao.Wachezaji wa Taifa Stars waliendeleza mashambulizi ya nguvu ambayo hadi timu zikienda mapumziko ilikuwa nyuma kwa bao 1-0 dhidi ya kikosi hicho cha Young Chimozi na Jack Chamangwana.Timu hiyo iliporejea ilionekana kutoka mapumziko ilicheza kwa kushambulia zaidi hadi ilipofikia dakika 76, Samata aliisawazishia Taifa Stars kwa kuunganisha pasi aliyopewa na Mrisho Ngassa aliyekuwa ameingia katika dakika ya 59 kuchukua nafasi ya Chanongo.Licha ya Stars kufanya mabadiliko baadaye kwa kumtoa Ulimwengu na kumwingiza John Bocco, bado Stars haikuweza kupata bao dhidi ya wapinzani wake hao ambao wanashika nafasi ya 91 katika ubora wa soka duniani huku Tanzania ikiwa katika nafasi ya 100.Aidha, Tanzania na Malawi ziliwahi kukutana mara mbili mwaka jana katika mechi za kimataifa za kalenda ya Fifa na kwenda sare katika mechi hizo.Katika mechi ya mwisho ya kimataifa ya kirafiki kwenye uwanja huo, Taifa Stars ililazimishwa sare ya bao 1-1 na Rwanda Amavubi. Akizungumzia mchezo huo, nahodha wa Malawi, Joseph Kamwendo aliisifu Taifa Stars kuwa ni timu nzuri na wachezaji walicheza soka safi.Hii ni timu ambayo sio ya kudharau kwa kuwa wachezaji wake wanacheza vyema na wameonesha ushindani mkubwa kwa timu yetu hii, alisema Kamwendo ambaye kama Samata na Ulimwengu, wanacheza soka ya kulipwa katika klabu ya TP Mazembe ya Jamhuri ya Kidemokrasia ya Congo.Naye nahodha wa Taifa Stars, Nadir Haroub Cannavaro alisema kipindi cha pili walicheza kwa kushambulia zaidi.Kocha alituambia kuwa tucheze kwa kushambulia na hatimaye tumeona matokeo yake tulisawazisha na kumaliza kwa sare hii, alisema beki na nahodha huyo wa Yanga.Stars: Mwadini, Kapombe, Oscar Joshua, Aggrey Morris, Cannavaro, Erasto Nyoni, Amri KiembaSalum Abubakar, Moshi Kazimoto, Samata, Ulimwengu na ChanongoNgassa.  <topic>: MICHEZO 